የሽረ ጀነራል ሓየሎም ኣርኣያ አውሮፕላን ማረፊያ ሊመረቅ ነው  
የሽረ ጀነራል ሓየሎም ኣርኣያ አውሮፕላን ማረፊያ ግንባታ ተጠናቆ  ለማስመረቅ መዘጋጀቱን የኢትዮጵያ ኤርፖርቶች ድርጅት አስታወቀ ።የድርጅቱ የኮሙዩኒኬሽን ጽህፈት ቤት ሃላፊ አቶ ወንድም ተክሉ እንደገለጹት ፤በ417 ሚሊየን ብር ግንባታው እየተገባደደ በመሆኑ በሁለት ሳምንት ጊዜ ውስጥ አውሮፕላን ማረፊያው 2 ሺህ 500 ሜትር ርዝመትና 45 ሜትር ስፋት ያለው ማኮብኮቢያም ተገንብቶለታል።ኢኮኖሚያዊ አዋጭነታቸው ተጠንተው ግንባታ ከተከናወነባቸው ስፍራዎች ሽረ አንዱ መሆኑን ነው ያመለከቱት ።የሽረ አውሮፕላን ማረፊያ ሙሉ በሙሉ ተጠናቆ አገልግሎት መስጠት ሲጀምር በሽረና አካባቢዋ ያሉ በአግሮ ኢንዱስትሪ የለሙ ምርቶችን ለገበያ በማቅረብ ረገድ ከፍተኛ ሚና ይጫወታል ተብሎ ይጠበቃልም ብለዋል።በአካባቢው የተሰማሩና ለመሰማራት ፍላጎት ያላቸውን ባለሃብቶችም ስራቸውን ሊያቀላጥፉበት የሚችሉበት አማራጭ መንገድ እንደሚሆን ገልፀዋል።ከዚህም በተጨማሪ ለቱሪዝም አመቺና ሰፊ የትራንስፖርት አማራጭ አንደሚሆን አቶ ወንድም አስታውቀዋል።የአውሮፕላን ማረፊያው ከመጀመሪያው የግንባታው ስራ ጀምሮ በአካባቢው ለሚገኙ በርካታ ዜጎች በጊዜያዊ እና በቋሚነት የስራ እድል እንደተፈጠረላቸውም ጠቁመዋል ።ግንባታውን በማከናወን ላይ የሚገኘው የኢትዮጵያ ኮንስትራክሽን ስራዎች ኮርፖሬሽን ዋና ስራ አስፈጻሚ ኢንጅነር ኃይለመስቀል ተፈራ፤ የሽረ አውሮፕላን ማኮብኮቢያና ማረፊያ ግንባታ የመጨረሻ ምዕራፍ ላይ መድረሱን አስታውቀዋል።ኢንጂነር ኃይለመስቀል እንደገለጹት፤ የአውሮፕላን ማረፊያውን በሁለት ሳምንት ጊዜ ውስጥ ለማስመረቅ ዝግጅት እየተደረገ ነው።ከአውሮፕላን ማኮብኮቢያና ማረፊያው ባሻገር ደንበኞች የሚስተናገዱበት ተርሚናል ግንባታ ሙሉ በሙሉ ተጠናቆ በኢትዮጵያ ሲቪል አቪዬሽን ባለስልጣን የማረጋገጫ ሰርተፊኬት ሲሰጠው መደበኛ የበረራ አገልግሎት መስጠት ይጀምራልም ብለዋል።በዚህ ደረጃውን በጠበቀው የአውሮፕላን ማረፊያ ላይ ዘመናዊ አውሮፕላኖች ይስተናገዱበታል ተብሎ ይጠበቃል ነው ያሉት ።የአውሮፕላን ማረፊያው ግንባታው ባለፈው ታህሳስ ወር ላይ ይጠናቀቃል ተብሎ እንደሚጠበቅ መዘገቡ  ይታወሳል ።የኢትዮጵያ ኤርፖርቶች ድርጅት አሁን ካሉት 20 አውሮፕላን ማረፊያዎች በ2ኛው የእድገትና ትራንስፎርሜሽን እቅድ ትግበራ ዘመን ወደ 30 ለማሳደግ አቅዶ እየተንቀሳቀሰ ነው።በነገሌ ቦረና፣ ሚዛን ቴፒ፣ ደብረ ማርቆስ፣ ያቤሎ እና መቱ ጎሬ በቀጣይ ግንባታ ለማከናወን ጥናት እየተደረገ ነው ኤፍ ቢ ሲ ።